Gedagte vir die dag:  Hy gee vryheid!Foto: pixabay.com Jesus se antwoord was: “’Jy moet die Here jou God liefhê met jou hele hart en met jou hele siel en met jou hele verstand.’ Dit is die eerste en belangrikste opdrag. Die tweede, ewe belangrike opdrag is: ‘Jy moet jou naaste liefhê soos jouself.’” (Matteus 22:37-39) Baie mense stoei vandag met geloof en vra vrae oor wat regtig die kern daarvan is. Miskien is dit nie anders as meer as 2 000 jare gelede nie. Ook tóé het sekere godsdienstige voorskrifte mense verwar en het menige wat nie deel van sekere tradisies was nie, uitgesluit gevoel. Dit was Jesus, God self, wat ons toe kom leer het en demonstreer het hoe sý weg lyk. Sy boodskap was eenvoudig en tog so kragtig: God vra net drie dinge van jou: Dat jy Hom met alles in jou sal liefhê. En deur Hom jouself en ander met genade, liefde en goedheid toevou. Hoe bevrydend is sy weg. Verlosser-van-onsself, ek wil so graag my lewe op u liefde bou. Help my, asseblief.